钦定古今图书集成/理学汇编/字学典/第114卷 > 赵孟𫖯
## 钦定古今图书集成/理学汇编/字学典/第114卷 > 赵孟𫖯

按《元史》本传：“赵孟𫖯，字子昂，宋太祖子秦王德芳之
后也。四世祖伯圭，赐第湖州，为湖州人。幼聪明，读书
过目辄成诵，为文操笔立就。至元二十三年，搜访遗
逸，授兵部郎中。延祐三年，拜翰林学士承旨、荣禄大
夫。帝尝与侍臣论文学之士，以孟𫖯比唐李白、宋苏
子瞻，又尝称书画绝伦。南归，英宗遣使即其家俾书”
《孝经》，封魏国公，谥文敏。孟𫖯篆、籀、分、隶、真、行、草书，无
不冠绝古今，遂以书名天下。天竺有僧数万里来求
其书，归，国中宝之。

按《困学斋集》：“子昂篆、隶、正、行、颠草为当代第一，小楷
又为子昂诸书第一。”

按杨载《翰林学士赵公状》：“公性嗜书，专以古人为法，
篆则法石鼓、诅楚，隶则法梁鹄、锺繇，行草则法逸少、
献之，不杂以近体。”

按《辍耕录》：魏国赵文敏公孟𫖯，以书法称雄一世，画
入神品。其书，人但知自魏晋中来，晚年则稍入李北
海耳。尝见《千字文》一卷，以为唐人字，绝无一点一画
似公法度，阅至后，方知为公书。公自题云：“仆廿年来，
写千文以百数，此卷殆数年前所书，当时学褚河南
《孟法师碑》，故结字规模八分，今日视之，不知孰为胜
也。田君良卿于骆驼桥市中买得此卷，持来求跋为
书其后。因思自五岁入小学学书，不过如世人漫尔
学之耳。不意时人持去，可以粥钱，而吾良卿又捐钱
若干缗以购之”，皆可笑也。元贞二年正月十八日子
昂题。则知公之书所以妙者，无帖不习也。又闻公偶
得米海岳书《壮怀赋》一卷，中阙数行，因取刻本摹拓
以补其阙。凡易五七纸，终不如意。乃叹曰：“今不逮古
多矣。”遂以刻本完之。

按《潜溪集》：“魏公书凡三变，初临思陵，中学锺繇及羲、
献诸家，晚学李北海。”

按：解缙学书，传授吴兴赵文敏公，始事张即之，得“《南
宫》之传。而天资英迈，积学功深，尽掩古人，超入魏、晋，
当时翕然师之。康里平章子山得其奇伟，浦城杨翰
林仲弘得其雅健，清江范文白公得其洒落，仲穆造
其纯和。”

按《容台集》：张伯雨跋子昂《过秦三论》曰：“后世谁知公
落笔如风雨？”盖子昂一日能书一万字也。